A BIZOTTSÁG 851/2006/EK RENDELETE
(2006. június 9.)
az 1108/70/EGK tanácsi rendelet I. mellékletében található számlaforma egyes rovataiban feltüntetendő tételek meghatározásáról
(Kodifikált változat)
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a vasúti, közúti és belvízi közlekedéssel kapcsolatos infrastrukturális kiadásokra vonatkozó elszámolási rend bevezetéséről szóló, 1970. június 4-i 1108/70/EGK tanácsi rendeletre (1) és különösen annak 9. cikke (1) bekezdésére,
mivel:
(1)
Az 1970. június 4-i 1108/70/EGK tanácsi rendelet I. mellékletében található számlaforma egyes rovataiban feltüntetendő tételek meghatározásáról szóló, 1970. december 18-i 2598/70/EGK bizottsági rendeletet (2) több alkalommal jelentősen módosították (3). Az áttekinthetőség és érthetőség érdekében ezt a rendeletet kodifikálni kell.
(2)
A Bizottság feladata, hogy koordinálja az 1108/70/EGK rendeletből származó valamennyi munkát. A Bizottság különösen felel annak meghatározásáért, hogy mely tételeknek kell szerepelniük az említett rendelet I. mellékletében meghatározott számlaforma egyes rovataiban. Megfelelő intézkedéseket kell foganatosítani annak biztosítására, hogy a számlaforma egységesen kerüljön alkalmazásra az egyes tagállamok, illetve az egyes szállítási módok tekintetében.
(3)
A feladatok között szerepel az „infrastruktúra” kifejezés fogalmának meghatározása, az egyes szállítási módokra vonatkozóan a kifejezés fogalomkörébe tartozó létesítmények, épületek és berendezések megjelölésével, továbbá a feladatok között szerepel annak meghatározása, hogy mely kiadástípusoknak kell szerepelniük a számlaforma egyes rovataiban,
ELFOGADTA EZT A RENDELETET:
1. cikk
Az 1108/70/EGK rendelet I. mellékletében található számlaforma egyes rovataiban feltüntetendő tételeket az e rendelet I. és II. mellékletével összhangban kell meghatározni.
2. cikk
A 2598/70/EGK rendelet hatályát veszti.
A hatályon kívül helyezett rendeletre történő utalásokat úgy kell tekinteni, mintha erre a rendeletre vonatkoznának és a IV. mellékletben foglalt megfelelési táblázattal összhangban kell alkalmazni.
3. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. június 9-én.